એક વાર હું ભાવનગર ગયો અને નવા ખુલેલા આધુનિક સિનેમાગૃહમાં ફિલ્મ જોવા ગયો. મગજ પરનો ભાર જરા હળવો કરવો હતો. ફિલ્મ સરસ હતી, લવ ટ્રાયેંગલ પરની સ્ટોરી હતી. ઈન્ટરવલમાં હું બહાર નીકળ્યો અને કેન્ટીનના કાઉન્ટર પર કોર્નફ્લેક્સનું પેકેટ લેવા ગયો તો ચમકી ગયો. જિતુ હાથમાં કોકાકોલાની બોટલ પકડીને ઊભો હતો. હું ખુશ થતો તેને મળવા નજીક જતો હતો, પણ મને ઝટકો લાગ્યો. હું દૂર ફેંકાઈ ગયો. તેની બાજુમાં મેં રંજનને જોઈ. બંને કોકાકોલાની બોટલ હલાવીને પી રહ્યાં હતાં. બોટલ ફીણથી છલકાઈ ગઈ હતી અને મારું મન છીણ થઈ ગયું હતું. જાણે કોઈ હથોડો લઈને મારું માથું ટીપી રહ્યું હોય તેમ માથામાં ખન્ન ખન્ન થવા લાગ્યું, હું બાકીની ફિલ્મ જોયા વગર બહાર નીકળી ગયો.